ΓΡΑΠΤΗ ΕΡΩΤΗΣΗ P-2863/98

υποβολή: Jonas Sjöstedt (GUE/NGL) προς την Επιτροπή

(14 Σεπτεμβρίου 1998)

Θέμα: Κοινοτικοί κανόνες για τα μητρώα ζώων

Στο Västerbotten, στη βόρεια Σουηδία, οι περιφερειακές αρμόδιες για την κτηνοτροφία αρχές δεν αναγνώρισαν το βιβλίο καταχώρησης ημερησίων δραστηριοτήτων για την εκτροφή βοοειδών (ημερολόγιο βουστασίου) ενός κτηνοτρόφου. Η απόφαση αυτή έχει ως αποτέλεσμα τη μη χορήγηση κοινοτικής επιδότησης σε κτηνοτροφικές εκμεταλλεύσεις, γεγονός που επιφέρει σοβαρές συνέπειες στην οικονομική κατάσταση και τη δραστηριότητα των κτηνοτρόφων. Ο συγκεκριμένος κτηνοτρόφος είχε καταγράψει όλα τα απαιτούμενα στοιχεία σωστά. Κατά λάθος όμως, τα στοιχεία αυτά καταχωρήθηκαν σε άλλο βιβλίο. Η μόνη διαφορά μεταξύ των δύο αυτών βιβλίων είναι το χρώμα του εξωφύλλου και ο σχεδιασμός των σελίδων.

Οι περιφερειακές αρχές παραπέμπουν στη νομοθεσία της ΕΕ και συγκεκριμένα στον κανονισμό 820/97(1) και την οδηγία 92/102/ΕΟΚ(2). Όμως, μετά την ανάγνωση των εν λόγω εγγράφων είναι δύσκολο να υποστηρίξει κανείς την ενέργεια των αρχών. Ο κανονισμός για παράδειγμα αναφέρει ρητά ότι "είναι ουσιαστικής σημασίας να μην επιβληθούν στον παραγωγό υπερβολικές γραφειοκρατικές απαιτήσεις" και ότι "κάθε κύρωση που επιβάλλεται από ένα κράτος μέλος πρέπει να είναι ανάλογη προς τη σοβαρότητα της παράβασης". Στη συγκεκριμένη περίπτωση οι κτηνοτρόφοι κινδυνεύουν να χρεωκοπήσουν λόγω της απόφασης των αρχών.

Πιστεύει η Επιτροπή ότι η νομοθεσία της ΕΕ στον συγκεκριμένο τομέα υποχρεώνει τις αρχές να ενεργήσουν κατά αυτόν τον τρόπο;

Απάντηση του κ. Fischler εξ ονόματος της Επιτροπής

(7 Οκτωβρίου 1998)

Ο κανονισμός (ΕΚ) 820/97 του Συμβουλίου, της 21ης Απριλίου 1997, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το κρέας(3) προβλέπει ότι το μητρώο της εκμετάλλευσης σχετικά με την αναγνώριση των βοοειδών και (στο άρθρο 7 παράγραφος 4) αναφέρει ότι: "Το μητρώο έχει μορφή εγκεκριμένη από την αρμόδια αρχή, τηρείται χειρογράφως ή ηλεκτρονικώς, και είναι ανά πάσα στιγμή διαθέσιμο στην εκμετάλλευση και η αρμόδια αρχή έχει πρόσβαση σε αυτό, κατόπιν αιτήσεώς της, επί χρονικό διάστημα το οποίο καθορίζεται από την αρμόδια αρχή και το οποίο δεν πρέπει να είναι μικρότερο των τριών ετών". Επομένως, το κράτος μέλος είναι αρμόδιο για να αποφασίσει για τη μορφή του μητρώου της εκμετάλλευσης.

Επίσης, η οδηγία 92/102/ΕΟΚ του Συμβουλίου, της 27ης Νοεμβρίου 1992, για την αναγνώριση και την καταγραφή των ζώων(4) δεν προβλέπει τη μορφή του μητρώου της εκμετάλλευσης.

Εντούτοις, η κοινοτική νομοθεσία ορίζει τα στοιχεία τα οποία πρέπει να αναφέρονται στο μητρώο της εκμετάλλευσης (βλέπε το άρθρο 8 του κανονισμού (ΕΚ) αριθ. 2629/97 της Επιτροπής, της 29ης Δεκεμβρίου 1997, σχετικά με τους λεπτομερείς κανόνες για την εφαρμογή του κανονισμού (ΕΚ) 820/97 του Συμβουλίου, όσον αφορά τα ενώτια, τα μητρώα της εκμετάλλευσης και τα διαβατήρια στα πλαίσια του συστήματος αναγνώρισης και καταγραφής των βοοειδών(5)).

Δεδομένου ότι η μορφή του μητρώου της εκμετάλλευσης ορίζεται από τις εθνικές αρχές, η Επιτροπή θεωρεί ότι οι κυρώσεις για τη μη τήρηση της μορφής αποτελούν επίσης θέμα της νομοθεσίας των κρατών μελών.

(1) ΕΕ L 117 της 7.5.1997, σελ. 1.

(2) ΕΕ L 355 της 5.12.1992, σελ. 32.

(3) ΕΕ L 117 της 7.5.1997.

(4) ΕΕ L 355 της 5.12.1992.

(5) ΕΕ L 354 της 30.12.1997.